Na temelju članka 5. stavka 1. Zakona o sigurnosti prometa na cestama («Narodne novine» broj 67/08, 48/10, 74/11, 80/13, 158/13, 92/14, 64/15, 108/17, 70/19) , članka 32. Statuta Grada Skradina («Službeni vjesnik Šibensko-kninske županije») broj 10/09, 5/13 i 3/18, te prethodne suglasnosti Ministarstva unutarnjih poslova, Policijske uprave Šibensko-kninske, broj: 511-13-01-UP/I-54/20, od 21. siječnja 2020. god., Gradsko vijeće Grada Skradina, na 19. sjednici održanoj 13. veljače 2020. godine, donijelo je

**O D L U K U**

**o uređenju prometa na području Grada Skradina**

1. **OPĆE ODREDBE**

Članak 1.

Ovom se Odlukom uređuju načela međusobnih odnosa i ponašanja sudionika i drugih subjekata u prometu, u cilju postizanja veće sigurnosti svih sudionika na javnim prometnim površinama na području Grada Skradina (u daljnjem tekstu: Grad), te mjere za njihovo provođenje.

Članak 2.

Javnim prometnim površinama u smislu ove Odluke smatraju se nerazvrstane ceste, lokalne ceste, županijske ceste, dijelovi državnih cesta koje prolaze kroz Grad Skradin, te ulice, trgovi, parkirališta, auto-taxi i kamionska stajališta i slične javno prometne površine.

Članak 3.

Promet na javnim prometnim površinama dopušten je svakom sudioniku pod jednakim uvjetima u granicama propisanim Zakonom i ovom Odlukom.

Na javnim prometnim površinama ne smiju se, bez prethodnog odobrenja pravne osobe koja njima upravlja, poduzimati bilo kakve radnje ili djelatnosti koje bi mogle oštetiti javno prometnu površinu ili ugroziti sigurnost ili protočnost motornog, pješačkog ili biciklističkog prometa.

Gradonačelnik Grada Skradina redovito prati stanje i probleme odvijanja prometa, te predlaže Gradskom vijeću mjere i akcije za poboljšanje sigurnosti na cestama odnosno javno prometnim površinama na području Grada Skradina.

Članak 4.

Ovom Odlukom se određuje:

- kretanje pješaka i drugih korisnika javno prometnim površinama,

- parkirališne površine, zabrane parkiranja, mjesta ograničenog parkiranja i rezervirana

parkirališta,

- zabrane i ograničenja odvijanja prometa,

- pješačke zone,

- vremenska ograničenja odvijanja prometa,

- dvosmjerni odnosno jednosmjerni promet na ulicama,

- taxi i autobusna stajališta,

- uklanjanje dotrajalih, oštećenih i napuštenih vozila,

- nadzor,

-kaznene odredbe.

**II. KRETANJE PO JAVNIM PROMETNIM POVRŠINAMA**

a) kretanje pješaka

Članak 5.

Pješački promet se odvija nogostupom ili drugom površinom namijenjenom za kretanje pješaka odnosno površinom pokraj kolnika prikladnom za pješake.

Pješački promet se odvija i kolnikom u ulicama u kojima je zabranjen promet motornim vozilima odnosno u vrijeme kad je zabranjen.

Nogostupima i drugim površinama namijenjenim kretanju pješaka mogu se kretati i osobe u invalidskim kolicima i osobe s dječjim kolicima.

Članak 6.

Na nogostupima ispred ustanova za predškolsku djecu, škola, športske dvorane i igrališta, te drugih javnih objekata ispred kojih se skuplja veći broj ljudi mogu se postavljati zaštitne ograde.

Na kolnicima ispred javnih objekata iz prethodnog stavka ovog članka, kao i na drugim mjestima gdje to nalažu prometni uvjeti, mogu se primijeniti posebne tehničke mjere za sigurnost pješaka i povećanje sigurnosti prometa postavljanjem prometne signalizacije i po potrebi naprava za usporavanje prometa.

Postavljanje zaštitnih ograda, stupića i sl. odobrava gradonačelnik, a postavlja i održava trgovačko društvo koje upravlja javno prometnim površinama ili mu je, na temelju javnog natječaja, povjereno obavljanje tih poslova.

Sredstva za postavljanje i održavanje zaštitnih ograda osiguravaju vlasnici odnosno korisnici objekata iz stavka 1. ovog članka ili Grad Skradin svom Proračunu.

b) kretanje motornih vozila

Članak 7.

Za kretanje motornim vozilom vozač se mora koristiti isključivo kolnikom, odnosno trakom ili stazom namijenjenom za promet vozila. Pri tom je dužan postupati u skladu s propisima o prometnim pravilima, prometnim znakovima postavljenim na javnoj površini, te znakovima i naredbama ovlaštenih osoba.

Članak 8.

U pravilu, ako ovom Odlukom nije drukčije regulirano, promet vozilima se odvija kolničkim trakom u oba prometna smjera.

Članak 9.

Promet vozilima u jednom prometnom smjeru odvija se u naselju Skradin u ulicama:

- dr. Franje Tuđmana

- Šibenska ulica i Obala bana P. Šubića I u razdoblju od 01. travnja do 30. rujna.

**III. ZAUSTAVLJANJE I PARKIRANJE VOZILA**

Članak 10.

Ne smiju se zaustavljati i parkirati vozila na nogostupu osim ako je odobreno korištenje nogostupa za tu namjenu.

Način i uvjeti korištenja nogostupa za zaustavljanje i parkiranje vozila mora biti označeno prometnim znakom ili oznakom na nogostupu.

Vozila se ne smiju zaustavljati ili parkirati na način da sa svojom radnjom ometaju ili ugrožavaju sigurnost pješaka i ostalih sudionika u prometu.

Članak 11.

Parkirališta na području naselja Skradin su ulična, rezervirana i posebna.

Ulična parkirališta (ulica dr. Franje Tuđmana i Aleja skradinskih svilara) označena su prometnim znakom ili oznakom na kolniku.

Rezervirana parkirališta su:

u ulici Opatski prilaz:

- 2 mjesta za vozila gradske uprave,

- 1 mjesto za vozila invalida.

u ulici dr. Franje Tuđmana:

- 1 mjesto za potrebe Hrvatske pošte,

- 2 mjesta za potrebe invalida (1 mjesto ispred poštanskog ureda i 1 mjesto ispred zgrade bivšeg vrtića i skloništa),

- 1 mjesto za vozila dostave.

Šibenska ulica:

- 1 mjesto za vozilo Hitne pomoći.

Posebna parkirališta su javne površine posebno uređene i označene za parkiranje motornih vozila.

Članak 12.

Odlukom gradonačelnika može se na pojedinim parkiralištima uvesti naplata, ovisno o vremenu korištenja parkirališnog mjesta, čiji prihod je prihod proračuna Grada Skradina, ukoliko se drugačije ne regulira posebnim ugovorima o najmu parkinga ili povjeravanju poslova naplate parkinga i sl.

Članak 13.

Obavljanje poslova naplate parkiranja, uređenja i održavanja parkirališta pravnim i fizičkim osobama može povjeriti gradonačelnik.

Članak 14.

Za korištenje parkirališta na kojima je uvedena naplata, vozač je dužan platiti propisanu cijenu parkiranja.

Članak 15.

Jedinstveni upravni odjel Grada Skradina može privremeno (na određeni rok) odobriti korištenje dijela javno prometne površine za izvođenje građevinskih radova (postavljanje građevinske skele, istovar i utovar građevinskog materijala i sl.) kada je to neophodno za izvođenje istih i nema druge mogućnosti za njihovo obavljanje.

Članak 16.

Pravna ili fizička osoba iz članak 13. ove Odluke dužna je brinuti o uređenju i održavanju parkirališta na kojima naplaćuje parkiranje vozila.

Nadzor nad radom pravne ili fizičke osobe iz članka 13. ove Odluke obavlja komunalni redar Grada Skradina.

Članak 17.

Nepropisno zaustavljena i parkirana motorna vozila sankcionirati će se prema odredbama iz Zakona o sigurnosti prometa na cestama.

Provedbu nad ovim člankom mogu vršiti isključivo prometni redar Grada Skradina i djelatnici MUP-a koji su za to ovlašteni.

Članak 18.

Premještanje nepropisno zaustavljenih ili parkiranih vozila obavlja tijelo jedinice lokalne samouprave, odnosno pravna osoba koju je za tu svrhu osnovala jedinica lokalne samouprave.

Premještanje nepropisno zaustavljenih ili parkiranih vozila mogu obavljati i druge pravne i fizičke osobe kada im obavljanje toga posla povjeri jedinica lokalne samouprave.

Tijelo jedinice lokalne samouprave, odnosno pravna osoba osnovana za tu svrhu, nadzor nepropisno zaustavljenih ili parkiranih vozila obavlja u skladu s odredbama Prekršajnog zakona i Zakona o sigurnosti prometa na cestama.

Članak 19.

Zaustavljanje autobusa zbog izlaska i ulaska putnika dozvoljeno je na označenim autobusnim stajalištima. U naselju Skradin to je u ulici Aleja skradinskih svilara.

Članak 20.

Auto-taxi stajalište je uređeno mjesto na kojem auto-taxi prijevoznici dočekuju i primaju putnike, a na kojem se ne smiju parkirati druga vozila.

Stajalište za taxi vozila u naselju Skradin je na početku Aleje skradinskih svilara s desne strane, ukupno 3 mjesta.

Članak 21.

Stajalište za teretna vozila nalazi se u ulici Put Karlovih kuća (proširenje s desne strane).

**IV. OGRANIČENJA I ZABRANE PROMETA**

Članak 22.

Zabranjen je promet ulicama naselja Skradin: Antuna Becića, Mlinarska, Josipa Mrkice, Fra Luje Maruna, dr. Grge Vatavuka, Mesarska, Bačvarska, Stolarska, Trg Male Gospe , Trg kneza Domagoja, Biskupovac i Grgura Ninskog tijekom cijele godine.

U ulici Burinovac i Dr. Franje Tuđmana zabranjen je promet za vozila čija ukupna masa prelazi 3,5 tona.

Članak 23.

Ulicama Šibenska i Obala bana Pavla Šubića I, zabranjen je promet od 01. travnja do 30. rujna između 9:00 i 22:00 sata za vozila bez dozvole, a za vozila koja imaju posebnu dozvolu promet se odvija jednosmjerno.

Pravilnik o načinu i uvjetima za dobivanje posebne dozvole za prometovanje ulicama iz stavka 1. ovog članka donosi gradonačelnik Grada Skradina.

Zabrana iz stavka 1. ovog članka ne odnosi se na vozila: hitne pomoći, vatrogasaca, MUP-a , vojne policije, pravosudnih i inspekcijskih službi, komunalnog poduzeća i slično.

Ograničenje prometa će se vršiti pomičnim hidrauličnim stupićem na početku Šibenske ulice.

Članak 24.

Najveća dopuštena brzina kretanja motornih vozila u naseljima Grada Skradina ograničava se na 50 km/h u skladu sa Zakonom.

Iznimno, naselje Skradin osim ulice Aleja Skradinskih Svilara, Cesta knezova Bribirskih (koje su dio županijske ceste 6278) je zona smirenog prometa gdje se najveća dopuštena brzina ograničava na 30 km/h.

Zonom smirenog prometa na području Grada Skradina određuje se i dijelovi slijedećih prometnica:

Dubravice (Ž-6075) kod škole,

Pamučari (L-65026) u naselju.

Zonom smirenog prometa na području Grada Skradina mogu se odrediti i drugi dijelovi naselja na području Grada Skradina gdje to bude zahtijevala sigurnost prometa.

U zonama smirenog prometa Grada Skradina najveća dopuštena brzina kretanja motornih vozila ograničava se na 30 km/h, te se mogu postaviti trake za usporavanje prometa.

Članka 25.

Za vrijeme kretanja vozila kroz naselja Grada Skradina vozači ne smiju koristiti zvučne signale osim ako moraju upozoravati ostale sudionike u prometu na neposrednu opasnost ili ako prevoze teško bolesnu ili povrijeđenu osobu ili se kreću u organiziranoj povorci.

Članak 26.

Ulicama iz članka 22. i 23. ove Odluke gdje je zabranjen promet (cijelu godinu ili u određenom godišnjem razdoblju odnosno dijelu dana) od zabrane su izuzeta: vozila hitne pomoći, vatrogasna vozila, policija, vojna policija, istražni sudac, inspekcijske službe, vozila davatelja poštanskih i kurirskih usluga kojima se obavlja dostava paketa i brzojava, specijalna vozila za obavljanje komunalnih djelatnosti.

Fizičkim i pravnim osobama koje imaju prebivalište ili obavljaju djelatnost u ulicama iz članka 22.i 23. ove Odluke , može se u slučaju neophodnih ili hitnih situacija dozvoliti prometovanje uz prethodni dogovor sa prometnim redarom Grada Skradina.

Članak 27.

Opskrba trgovina, ugostiteljskih objekata i poslovnih prostorija, fizičkih i pravnih osoba u naselju Skradin u periodu od 1. travnja do 30. rujna dozvoljava se do 09,00 sati.

Članak 28.

Zabranjeno je zaustavljanje i parkiranje vozila za uređenim javnim zelenim površinama.

Članak 29.

Pješačke zone, zabranu i ograničavanje prometa u pojedinim dijelovima Grada kao i posebne uvjete odvijanja prometa u iznimnim slučajevima propisuje gradonačelnik na prijedlog Jedinstvenog upravnog odjela.

Članak 30.

U pješačkim zonama Grada u iznimnim i opravdanim slučajevima može se odobriti kretanje, zaustavljanje i parkiranje vozila i to:

1. kad je to nužno za funkcioniranje života u Gradu,

2. kod izvođenja važnijih i opsežnijih radova radi dovoza – odvoza materijala,

3. prigodom selidbe,

4. prilikom manifestacija, sajmova i slično.

Odobrenje i uvjete iz točke 1. 2. 3. i 4. ovog članka daje i određuje Jedinstveni upravni odjel Grada Skradina.

**V. UKLANJANJE DOTRAJALIH, OŠTEĆENIH I NAPUŠTENIH VOZILA**

Članak 31.

Zabranjeno je dotrajala, oštećena i napuštena vozila i dijelove vozila ostavljati na javnim prometnim površinama.

Vlasnik, odnosno korisnik vozila ili dijelova vozila iz stavka 1. ovog članka dužan je odmah iste ukloniti ili ih smjestiti u garažu, radionicu za popravak vozila ili ih predati pravnoj ili fizičkoj osobi registriranoj za sakupljanje otpada.

Ako vlasnik vozila iz stavka 1. ovog članka koje se nalazi na javnoj površini ili javnoj prometnoj površini ne ukloni vozilo ili i dijelove vozila, komunalno redarstvo Grada Skradina naložit će rješenjem uklanjanje istih po ovlaštenoj osobi, a na trošak vlasnika.

Pod dotrajalim, oštećenim i napuštenim vozilima iz stavka 1. ovog članka smatraju se vozila koje nisu registrirana ili im nedostaje motor, jedan ili više kotača, prednja, stražnja ili bočna stakla, dio karoserije i slično.

Komunalno ili prometno redarstvo dužno je pisanim putem obavještavati nadležnu Policijsku upravu o vozilima bez registarskih oznaka na javnoj prometnoj površini.

**VI. NADZOR**

Članak 32.

Nadzor nad provođenjem ove Odluke obavlja nadležna Policijska uprava i prometno redarstvo Grada Skradina.

**VII. KAZNENE ODREDBE**

Članak 33.

Za provedbu odredbi ove Odluke primjenjuju se kaznene odredbe propisane Zakonom o sigurnosti prometa na cestama, a za povredu odredbi koje nisu predviđene predmetnim Zakonom primjenjuju se odgovarajuće odredbe Odluka Grada Skradina.

**VIII. PRIJELAZNE I ZAVRŠNE ODREDBE**

Članak 34.

Stupanjem na snagu ove Odluke, postojeća prometna signalizacija i oprema uskladit će se s odredbama Odluke u cilju određivanja prometnog režima na javno prometnim površinama Grada Skradina.

Do dana usklađivanja postojeće prometne signalizacije i opreme s ovom Odlukom, mjerodavna je postojeća prometna signalizacije i oprema.

Članak 35.

Ova Odluka stupa na snagu osmog dana od dana objave u «Službenom vjesniku Šibensko-kninske županije».

Članak 36.

Stupanjem na snagu ove Odluke, prestaje važiti Odluka o uređenju prometa na području Grada Skradina («Službeni vjesnik Šibensko-kninske županije» br. 10/10).

KLASA: 211-01/20-02/1

URBROJ: 2182/03-02-20-3

Skradin, 13. veljače 2020.g.

GRADSKO VIJEĆE

GRADA SKRADINA

PREDSJEDNICA

Nadija Zorica, v.r.